L-Olimpjadi ta' Tokjo se jsiru … irrispettivament is-sitwazzjoni tal-Covid-19 Il-president tal-Olimpjadi ta' Tokjo 2020, Yoshiro Mori, insista li l-Ġappun se jkun qed jorganizza l-Olimpjadi dan is-sajf irrispettivament mis-sitwazzjoni bil-pandemija tal-Covid-19 u sostna li qed jaħdmu mill-qrib mal-Kumitat Olimpiku Internazzjonali biex dan iseħħ. Kien hemm biżgħat dejjem akbar li l-Logħob skedat mill-ġdid ma jkunx jista' jsir minħabba l-firxa kontinwa tal-coronavirus fil-Ġappun u madwar id-dinja. Iżda Mori pprova jtaffi kwalunkwe tħassib qabel il-bidu tal-Logħob fil-kapitali Ġappuniża fit-23 ta' Lulju. "Aħna se nkunu qed norganizzaw l-Olimpjadi, irrispettivament minn kif tkun is-sitwazzjoni tal-coronavirus," qal Mori, u żied li d-diskussjoni għandha tiffoka fuq kif, mhux jekk, l-Olimpjadi humiex se jkunu qed jipu organizzati. "Irridu nikkunsidraw modi ġodda kif nospitaw l-Olimpjadi bħala parti minn dan," żied jgħid. Mori żied li l-organizzaturi ta' Tokyo 2020 u l-Kumitat Olimpiku Internazzjonali (IOC) waqt li jaħdmu flimkien iltaqgħu ma' xi diffikultajiet, iżda xorta ddeskriva r-relazzjoni ta' bejnitehom bħala waħda mill-aqwa. Mori kien qed jitkellem fil-bidu ta' laqgħa mal-Kummissjoni għar-Riċerka Sportiva tal-Ġappun. Il-Logħob Olimpiku tal-2020 ġie pospost is-sena li għaddiet minħabba t-tixrid globali tal-coronavirus. Żieda riċenti fl-infezzjonijiet fil-Ġappun li qajmet stat ta' emerġenza f'xi żoni, qajmet spekulazzjoni dwar jekk il-Logħob ippjanat mill-ġdid jistax isir dan is-sajf. Iżda filwaqt li Mori huwa kunfidenti ħafna li l-Logħob se jsiru, huwa mistenni li jkun hemm miżuri stretti għall-atleti li jikkompetu. Skond regoli ġodda li għandhom jiġu ppubblikati din il-ġimgħa, l-atleti fil-Logħob se jkunu pprojbiti milli jħallu l-Villaġġ Olimpiku, għajr li jmorru fil-postijiet tal-kompetizzjoni tagħhom. Il-kompetituri se jiġu ttestjati għall-Covid-19 qabel u wara li jaslu l-Ġappun u mbagħad kull erbat ijiem waqt li jkunu fil-Logħob – iżda mhux se jkollhom jagħmlu kwarantina meta jaslu fil-pajjiż.